text: Undgik forvaring for skud i hash-klub
  24 januar 2013 kl. 13.47
  38-årig mand undgår en dom til forvaring efter en skudepisode i en hashklub i Horsens. Straffen blev i stedet fastsat til seks års fængsel.
  Det er Vestre Landsret, som torsdag har lempet straffen til en mand, der i en hashklub i Horsens affyrede et pistolskud mod en anden mand.
  
  Landsret ændrede
  Straffen er blevet fastsat til fængsel i seks år for drabsforsøget, som skete, da de to mænd blev uenige om prisen for hash. Offeret blev ramt i brystet.
  Anklagemyndigheden havde ellers krævet forvaring til den 38-årige Simon Bolt Brinkmann. Og det var da også den sanktion, som Retten i Horsens oprindeligt kom frem til.
  Men de seks dommere i landsretten har altså valgt at følge ønsket fra forsvareren, advokat Kåre Pihlmann, om en almindelig straf.
  
  Tidligere dom
  Hele to gange har Retslægerådet ellers indstillet, at Brinkmann skulle have forvaring.
  Forvaringsdømte ved ikke, hvornår de kommer ud. Nogle kommer til at være frihedsberøvet i op til 15 år.
  Forvaring er en sjælden sanktion. Den bruges et par gange om året.
  En betingelse for at bruge forvaring er dog, at den tiltalte flere gange er fundet skyldig i personfarlig kriminalitet.
  Og personen skal også udgøre "en nærliggende fare" for andre mennesker.
  Landsretten har blandt andet lagt vægt på den 38-åriges gode personlige forhold, oplyser advokat Pihlmann.
  Den 38-årige har tidligere fået en dom for vold med døden til følge, da han om bord på et containerskib smed en maskinmand i havet.
  